Morten Homann (SF), 2006-02-07:
Bare for at fortsætte en debat, som kun sporadisk har med fairplay at gøre, kan jeg alligevel ikke lade være med at sige til hr. Helge Adam Møller, som vist har forladt lokalet, at det da var en umådelig vellønnet kassedame, hvis hun skulle have fået den skattelettelse, som den konservative ordfører pegede på.
At en familie med en politibetjent og en kassedame skulle have fået en skattelettelse på op mod 1.000 kr. om måneden, kræver, at man er ualmindelig vellønnet, hvis det regnestykke skal hænge sammen.
Nå, tilbage til diskussionen om fairplay.
I SF tilslutter vi os, at der virkelig er brug for at sætte ind imod sort arbejde og andre former for skatteunddragelse som f.eks. momskarusseller, og derfor hilser vi det her forslag velkommen.
Det står jo meget klart, at de initiativer, som skatteministeren har taget tidligere, kun har haft en meget begrænset virkning over for sort arbejde og andre former for skatteunddragelse.
Derfor er der brug for at tage langt hårdere fat.
Det er nogle fornuftige initiativer, der er i det her forslag, og vi kan selvfølgelig håbe, at de nytter.
Men i SF er vi nok noget skeptiske over for, om det her for alvor får løst problemerne.
Eksempelvis vil vi meget gerne have, at det ikke bare var den, som udfører sort arbejde, som reelt kan straffes og også bliver straffet, men at også den, der hos en håndværker bestiller f.eks. sort arbejde, bliver gjort ansvarlig og bliver straffet med en efterbetaling og bøde.
I SF mener vi også, at det kunne være fornuftigt, at man indfører et tilskud til dokumenterede håndværkerudgifter i private boliger, sådan at man på den måde får flyttet noget af det, der måske i dag måske bliver udført sort, over i den hvide økonomi, sådan at vi ikke alene får større forbedringer af boligerne, men at det også foregår i den hvide økonomi.
Vi vil gerne have hjemmeserviceordningen gennemført, og så vil vi gerne have diskussionen udvidet til også at omfatte byggeriet, sådan at man f.eks. foretager indberetninger af alle større byggerier og ombygninger, og at der også bliver gennemført razziaer i byggesektoren.
Det er også SF’s holdning, at man skal kunne inddrage næringsbrevet ved tre eller flere grove overtrædelser af skattelovgivningen.
Endelig handler det her jo også om ressourcer.
Der er ikke meget sjov ved at have en lov, som blot fører til, at SKAT kan lave nogle medieretssager, hvor man kan få skatteministeren med ud og slå i bordet i kiosker, hvis ikke det fører til, at der rent faktisk bliver fulgt op.
Det var jo det væsentlige problem, som også Rigsrevisionen har peget på, og hvor tallene i Skatteudvalget viser, at der i alt for ringe omfang bliver fulgt op.
Så SKAT skal have beføjelserne, og SKAT skal have ressourcerne til at sørge for, at der ikke alene bliver lavet razziaer, men at de bliver fulgt op, at der bliver opkrævet bøder, og at de, som ikke betaler bøderne, også ender med at blive retsforfulgt for det, for det er i alt for ringe omfang tilfældet, sådan som tingene ser ud med de tal, vi har fået.
Så en tilslutning til forslaget, en tilslutning til, at der skal gøres noget ved det her område, men også en skepsis over for, om det her er godt nok.
SF vil meget gerne støtte og stille forslag om nogle meget mere vidtgående indgreb, sådan at vi får sikret, at alle betaler den skat de skal – hverken mere eller mindre.